**Obrazloženje**

Hrvatski sabor ove je godine donio nove Izmjene i dopune Zakona o savjetima mladih.

Izmjenama i dopunama Zakona o savjetima mladih želi se unaprijediti savjetovanje s mladima u donošenju odluka na lokalnoj i područnoj (regionalnoj) razini. U dosadašnjoj praksi rada Savjeta mladih, u mnogim JLS pa tako i u Delnicama, bilo je dosta problema oko osnivanja i rada Savjeta mladih.

Glede toga, u svrhu pojednostavljivanja osnivanja, došlo je do ukidanja instituta zamjenika člana savjeta mladih, te je isto tako došlo do smanjivanja broja članova potrebnih za osnivanje savjeta mladih. Tu se misli da se smanjuje broj mladih koji čine neformalnu skupinu koja može biti predlagatelj kandidature za člana savjeta mladih. U Delnicama to znači 10 umjesto dosadašnjih 20.

Došlo je unapređivanja osnivanja savjeta mladih na način da predstavničko tijelo mora, ako nije osnovan savjet mladih, svakih 6 mjeseci raspisati javni poziv. I tu je još jedna značajna novina, do sada je bilo da Savjet mladih za JLS koje imaju manje od 10 000 stanovnika, broj članova je 5. Sada je novina da taj broj u biti nije fiksan, jer može biti od 3 do 5. Konkretan se broj određuje Odlukom o osnivanju. Ovo je značajno iz razloga što kod nas ostaje njihov broj 5, ali obzirom na Izmjene i dopune zakona, uvedeno je da ukoliko se ni na ponovljenom pozivu ne prijavi dovoljan broj prijedloga, Savjet se može osnovati s onolikim brojem prijavljenih, ali samo pod uvjetom da to nije ispod zakonskog minimuma. Dakle, ide javni poziv, javi se manje od 5 osoba, prvo ide ponovljeni poziv najkasnije u roku 6 mjeseci, što znači može i prije. Ukoliko i na tom ponovljenom ima manje od 5 prijavljenih, ali ih npr ima 3, njih troje se imenuje u Savjet mladih, a istovremeno ide novi poziv za još 2 člana najkasnije u roku 6 mjeseci, ali naravno može i prije. Zakonodavac je na ovaj način dao na značenju Savjetu mladih, tj. nastoji da što prije počinju funkcionirati.

Značajna je novina da im mandat više ne traje 3 godine od njihovog konstituiranja, nego mandat traje dok je mandat predstavničkom tijelu koje ga je imenovala, tj. kada stupi na snagu Odluka Vlada RH kojom se raspisuju izbori za JLS, te na taj način prestane mandat tom sazivu predstavničkog tijela, prestaje saziv i Savjeta mladih. Nakon konstituiranja Gradskog vijeća, predloženo je najkasnije u roku od 3 mjeseca raspisivanja javnog poziva za novi saziv Savjeta mladih.

Novina je također, da član Savjeta mladih kojeg je izabralo Gradsko vijeće, ne može istovremeno biti član Gradskog vijeća.

Isto tako, značajna je novina da se po prvi puta uvodi pravo na naknadu za sudjelovanje u radu Savjeta. Tim se želi dati na značaju Savjeta. Čak postoji i mogućnost naknade troškova. Zakon je dao mogućnost da to bude maksimalno 27 eura mjesečno i to se sada predlaže. Vezano uz mogućnost plaćanja troškova prijevoza radi dolaska na sjednice Savjeta mladih, kao i eventualne troškove smještaja, ovom se odlukom to omogućuje i to na način da se troškovi prijevoza plaćaju u visini putne karte javnog prijevoza ili 0,13 eura po prijeđenom km kada se koristi osobno vozilo pod uvjetom da je udaljenost od mjesta stanovanja člana Savjeta i održavanja sjenice više od 5 km, dok se pak troškovi smještaja odobravaju u visini troškova, međutim, i troškovi prijevoza kao i troškovi smještaja plaćaju se uz prethodno odobrenje nadležnog pročelnika na način kako je to regulirano aktima grada koji to propisuju.

Kod samog rada Savjeta, izmjena je da se ubuduće umjesto dosadašnja 3 mjeseca za pokretanje inicijative sazivanja zajedničkog sastanka Savjeta mladih s predsjednikom Gradskog vijeća kao i s Gradonačelnikom, taj se rok produljuje na 6 mjeseci, ali je uvedena obveza održavanja redovitih sjednica Savjeta najmanje jednom u 3 mjeseca, naravno može i češće. Ukoliko ne, na temelju drugih mehanizama, Gradsko vijeće ga može raspusti zbog nerada.

Novina je također da se članovi Savjeta mladih na sjednici predstavničkog tijela biraju javnim glasovanjem po istom principu kao i kod tajnog, tko dobije više glasova te ponavljanjem u slučaju jednakog broja glasova. Isto tako, i izbor predsjednika i zamjenika obavlja se javnim glasovanjem. Osim izbora njih dvoje, Savjet mladih mora donijeti i odluku o izboru predstavnika u Savjet mladih PGŽ. Novina je da u slučaju jednakog broja glasova, u Savjetu, odlučujući je glas predsjednika. Ovim je zakonodavac očito želio da Savjet radi a ne da bude blokiran zbog nemogućnosti odlučivanja.

Važna je također novina da član Savjeta koji je neposredno zainteresiran za donošenje odluke o nečemu gdje on osobno sudjeluje, može sudjelovati u raspravi, ali nema pravo odlučivanja, a o toj njegovoj osobnoj zainteresiranosti odlučuje sam Savjet.

Radi olakšavanja rada savjeta mladih, uslijed krize izazvane epidemijom COVID-19 bolesti, ali i načina života mladih ljudi, omogućava se održavanje sjednica savjeta mladih elektroničkim putem.

Kako bi se pojačala uloga savjeta mladih u poticanju mladih na aktivno sudjelovanje, djelokrug savjeta mladih proširen je na način da savjetima mladih omogućuje aktivnosti usmjerene na poticanje mladih na aktivnu participaciju u lokalnoj, odnosno područnoj (regionalnoj) samoupravi te uključivanje mladih u rad savjeta mladih.

Donošenjem ove nove Odluke očekuje se poboljšanje statusa savjeta mladih kod predstavničkih tijela jedinica lokalne i područne (regionalne) samouprave i mladih u široj javnosti, kvalitetnija suradnja s jedinicama lokalne i područne (regionalne) samouprave te poticanje većeg interesa mladih na aktivno sudjelovanje u društvu.

Djelovanjem savjeta mladih želi se postići bolja komunikacija mladih i donositelja odluka te veći angažman mladih u lokalnoj sredini, a koji će povećati kvalitetu života mladih u lokalnoj zajednici, u skladu s njihovim potrebama.

Ono što treba naglasiti je to da novo izabrani Savjet mladih Grada Delnica nastavlja s radom, ali ne u mandatu od 3 godine od konstituiranja nego do donošenja Odluke Vlade RH o raspisivanju izbora za JLS ili eventualnog raspuštanja sadašnjeg saziva Gradskog vijeća koje ga je izabralo. Sve ostalo, održavanje sjednica najmanje jednom u 3 mjeseca, suradnja s predsjednikom gradskog vijeća i gradonačelnikom, naknade, glasanje, to se primjenjuje stupanjem odluke na snagu.